# Vitajte

Blahoželáme vám ku kúpe počítača VAIO(R).
Táto Príručka používateľa – úvodná verzia obsahuje len niektoré informácie o počítači VAIO. Ďalšie informácie o aktualizácii tohto súboru na úplnú verziu Príručky používateľa nájdete v časti Aktualizácia Príručky používateľa na najnovšiu verziu.

### Obsah

- Aktualizácia Príručky používateľa na najnovšiu verziu
- Pripojenie na Internet
- Aktualizácia počítača VAIO
- Riešenie problémov s počítačom VAIO pomocou aplikácie VAIO Care
- Vyhľadávanie informácií o podpore
- Obchodné značky

^ Na začiatok

# Aktualizácia Príručky používateľa na najnovšiu verziu

Úplná verzia Príručky používateľa je dostupná online. Aktualizujte túto Príručku používateľa – úvodnú verziu na úplnú verziu, aby ste si ju mohli kedykoľvek pozrieť, aj keď budete offline.
V úplnej verzii Príručky používateľa nájdete nasledujúce informácie:

- popis častí,
- funkcie a prevádzkové pokyny,
- preventívne opatrenia,
- informácie o odstraňovaní porúch.

### Poznámka

Skôr než budete môcť Príručku používateľa aktualizovať na úplnú verziu, musíte počítač VAIO pripojiť na Internet. Ďalšie informácie o pripojení počítača na Internet nájdete v časti Pripojenie na Internet.

## Získanie úplnej verzie Príručky používateľa

Aktualizáciou tejto Príručky používateľa – úvodnej verzie môžete získať úplnú verziu Príručky používateľa s podrobnými informáciami o počítači VAIO.

1. Pripojte počítač VAIO na Internet.
2. Zavrite toto okno a znova kliknite na tlačidlo (Štart) a položky Všetky programy a VAIO užívateľská príručka.
3. Zobrazí sa okno s výzvou na aktualizáciu príručky. Postupujte podľa pokynov na obrazovke.
Tento súbor sa automaticky zaktualizuje na úplnú verziu Príručky používateľa.

### Rada

- Dokončenie aktualizácie môže určitý čas trvať.
- Ak sa okno s výzvou na aktualizáciu Príručky používateľa nezobrazí, skontrolujte, či je počítač VAIO pripojený na Internet. Potom zopakujte kroky uvedené vyššie. Ak sa okno aktualizácie napriek tomu nezobrazí, spustite softvér VAIO Update, aby ste mohli Príručku používateľa vyhľadať a prevziať manuálne. Ďalšie informácie o softvéri VAIO Update nájdete v časti Aktualizácia počítača VAIO.

## Zobrazenie súborov Pomocníka pre operačný systém Windows a softvérové operácie

Ak máte problémy s ovládaním počítača VAIO, skúste použiť lokalitu Pomoc a technická podpora pre systém Windows alebo súbory Pomocníka dodané s aplikáciami.
Ak chcete získať prístup k lokalite Pomoc a technická podpora pre systém Windows, kliknite na tlačidlo (Štart) a položku Pomoc a technická podpora.
^ Na začiatok

# Pripojenie na Internet

Skôr než budete môcť prevziať úplnú verziu Príručky používateľa, musíte počítač VAIO pripojiť na Internet.

## Pred pripojením na Internet

Pred začatím používania Internetu budete musieť uzatvoriť zmluvu s poskytovateľom internetových služieb a nastaviť zariadenia potrebné na pripojenie počítača VAIO na Internet.
Váš poskytovateľ internetových služieb môže poskytovať nasledujúce typy pripojenia na Internet:

- pripojenie použitím optického vlákna (FTTH),
- digitálna telefónna sieť (DSL),
- káblový modem,
- satelit,
- vytáčané pripojenie.

Ďalšie informácie o zariadeniach potrebných na prístup na Internet a o spôsobe pripojenia počítača VAIO na Internet získate od svojho poskytovateľa internetových služieb.
Nasleduje príklad jedného zo spôsobov pripojenia na Internet.

## Používanie siete (LAN)

Počítač VAIO môžete pripojiť k sieťam pomocou kábla LAN (nie je súčasťou dodávky). Jeden koniec kábla LAN (nie je súčasťou dodávky) zapojte do zásuvky LAN na počítači a druhý koniec do siete. Informácie o podrobných nastaveniach a zariadeniach potrebných na prístup k sieti LAN získate od správcu siete.

### Poznámka

Pripojenie, spôsob nastavenia alebo požadované zariadenia sa môžu líšiť v závislosti od sieťového prostredia.

## Používanie bezdrôtovej siete LAN (Wi-Fi)

Najprv musíte v bezdrôtovej sieti LAN nadviazať komunikáciu medzi počítačom VAIO a prístupovým bodom (nie je súčasťou dodávky). Ďalšie informácie nájdete na lokalite Pomoc a technická podpora pre systém Windows.

## Spustenie komunikácie v bezdrôtovej sieti LAN pomocou aplikácie VAIO jednoduché pripojenie

Komunikáciu v bezdrôtovej sieti LAN môžete jednoducho nastaviť podľa pokynov v aplikácii VAIO jednoduché pripojenie. Prostredníctvom aplikácie VAIO jednoduché pripojenie získate podporu najmä pri prvom nastavovaní domáceho bezdrôtového pripojenia na Internet alebo pri pripájaní k verejnej bezdrôtovej sieti (prístupovému bodu Wi-Fi).

1. Kliknite na tlačidlo (Štart) a položky Všetky programy, VAIO jednoduché pripojenie a Jednoduché nastavenie pripojenia na internet.
2. Podľa pokynov na obrazovke nastavte komunikáciu v bezdrôtovej sieti LAN.

^ Na začiatok

# Aktualizácia počítača VAIO

Ak chcete zvýšiť efektivitu, bezpečnosť a funkčnosť počítača VAIO, aktualizujte ho pomocou nasledujúcich softvérových aplikácií.

### Poznámka

Počítač VAIO musí byť pripojený na Internet, aby sa dali preberať aktualizácie.

## Používanie lokality Windows Update

Lokalita Windows Update zabezpečuje stabilnejšiu prevádzku počítača VAIO.

1. Kliknite na tlačidlo (Štart) a položky Všetky programy a Windows Update.
2. Postupujte podľa pokynov na obrazovke.

## Používanie programu VAIO Update

Program VAIO Update automaticky upozorňuje na nové aktualizácie dostupné na Internete, prevezme ich a nainštaluje v počítači VAIO.

1. Kliknite na tlačidlo (Štart) a položky Všetky programy a VAIO Update.
2. Postupujte podľa pokynov na obrazovke.

## Aktualizácia antivírusového softvéru

Chráňte počítač VAIO pred bezpečnostnými hrozbami tým, že budete programy na zabezpečenie internetového pripojenia aktualizovať použitím najnovších aktualizácií. Aktualizácie môžete prevziať a nainštalovať z webovej stránky výrobcu.

1. Kliknite na tlačidlo (Štart), položku Všetky programy a vyberte príslušný antivírusový softvér.
2. Pri inštalácii aktualizácií postupujte podľa pokynov na obrazovke.

^ Na začiatok

# Riešenie problémov s počítačom VAIO pomocou aplikácie VAIO Care

Pomocou aplikácie VAIO Care môžete pravidelne kontrolovať výkon a ladiť systém počítača VAIO tak, aby pracoval vždy optimálne. Aplikáciu VAIO Care použite vždy, keď sa vyskytne problém.
Aplikácia VAIO Care ponúkne vhodné možnosti a podporné informácie na vyriešenie problému.

## Spustenie aplikácie VAIO Care

Keď je počítač VAIO zapnutý, stlačte tlačidlo ASSIST.
Nižšie nájdete príklad snímky obrazovky aplikácie VAIO Care v angličtine.

### Poznámka

Tlačidlo ASSIST nestláčajte, keď je počítač VAIO v režime dlhodobého spánku.

### Rada

- Aplikáciu VAIO Care môžete spustiť aj kliknutím na tlačidlo (Štart) a položky Všetky programy a VAIO Care.
- Ďalšie informácie nájdete v Pomocníkovi aplikácie VAIO Care.
- Kým je počítač vypnutý, stlačením tlačidla ASSIST spustíte nástroj Záchrana VAIO Care. Nástroj Záchrana VAIO Care možno použiť na obnovenie funkčnosti počítača v núdzových prípadoch, napríklad ak sa nespustí systém Windows.

^ Na začiatok

# Vyhľadávanie informácií o podpore

Webová stránka podpory spoločnosti Sony online poskytuje okamžitý prístup k informáciám o často sa vyskytujúcich problémoch. Informácie o podpore, napríklad adresu URL webovej lokality technickej podpory, môžete nájsť v aplikácii VAIO Care alebo v dodanom Sprievodcovi rýchlym uvedením do prevádzky.

## Prístup k webovej lokalite technickej podpory spoločnosti Sony online z aplikácie VAIO Care

1. Kliknite na tlačidlo (Štart) a položky Všetky programy a VAIO Care.
2. Kliknite na tlačidlo Kontaktovať spoločnosť Sony.
Nižšie nájdete príklad snímky obrazovky aplikácie VAIO Care v angličtine.

^ Na začiatok

# Obchodné značky

- SONY a logo SONY sú registrovanými obchodnými značkami spoločnosti Sony Corporation.
- VAIO, logo VAIO a ďalšie názvy výrobkov alebo služieb spoločnosti Sony sú obchodnými značkami alebo registrovanými obchodnými značkami spoločnosti Sony Corporation.
- Všetky ostatné názvy systému, výrobkov a služieb sú obchodnými značkami príslušných vlastníkov.
- V príručke sa neuvádza označenie TM ani (R).

^ Na začiatok

Copyright 2011 Sony Corporation